Len pár dní po odvysielaní novoročného špeciálu Doctora Who sa v britskom bulvárnom plátku The Mirror objavili exkluzívne správy o tom, že v súčasnosti nakrúcaná trinásta séria bude pre herečku Jodie Whittaker poslednou. Aktuálna predstaviteľka Doktora má za sebou zatiaľ dve série. The Mirror sa odvoláva na nemenované zdroje zo zákulisia seriálu. Tie tvrdia, že ide o rozhodnutie herečky, ktorá chce dodržať tradíciu troch sérií na jedného doktora.
"Je to celé veľmi narýchlo, ale vie sa, že Jodie odchádza, takže sa všetci pripravujú na regeneráciu," vyjadril sa jeden zo zdrojov, "jej odchod je zatiaľ tajný, ale v nasledujúcich mesiacoch sa bude musieť nakrútiť príchod štrnásteho Doktora." Zdroje ďalej uvádzajú, že Whittaker sa teší na nové role.
Server Digital Spy medzičasom kontaktoval televíziu BBC, tá však odmietla komentovať "akékoľvek špekulácie týkajúce sa Jodiinej budúcnosti v seriáli."
Ako uvádza server comicbook.com, Whittaker sa ešte nedávno v rozhovore pre Entertainment Weekly vyjadrovala o roli Doktora pozitívne a žiadny prípadný koniec ani len nenaznačila: "Doktor si v tejto chvíli vyžaduje všetko, čo môžem ako herečka urobiť. Premýšľať nad tým, čo bude potom, ani len nedokážem. A ani nechcem."
Pokiaľ by Whittaker ostala v seriáli aj po aktuálne produkovanej sérií, stala by sa prvou predstaviteľkou Doktora v novodobej histórií seriálu, ktorá vydržala viac, ako tri série. Jej predchodcovia Peter Capaldi, Matt Smith a David Tenant vždy odišli po troch sériách, Christopher Eccleston, predstaviteľ deviateho Doktora, ktorý celý reboot odštartoval, odišiel kvôli nezhodám s produkciou už po prvej sérií.
Ak by však aj Whittaker z pozície Doktora odišla, súčasný showrunner Chris Chibnal by mal vo svojej práci pokračovať. Je to pritom práve on, koho mnohí fanúšikovia série obviňujú z klesajúcej kvality seriálu a znižujúcej sa sledovanosti, ako aj nie práve najlepšieho štartu a súčasnej Doktorky.
Aktuálne nakrúcaná trinásta séria bude mať miesto plánovaných jedenástich epizód iba osem častí. To je spôsobené neustále prebiehajúcou pandémiou koronavírusu, ktorá komplikuje nakrúcanie a predlžuje produkciu každej epizódy. Už teraz vieme, že sa v nej neobjavia postavy Grahama O'Briena a Ryana Sinclaira, ktorí seriál opustili práve v novoročnej špeciálnej epizóde. BBC však už stihlo oznámiť príchod nového spoločníka menom Dan, ktorého si zahrá britský komik John Bishop.
"Keby som svojmu mladšiemu ja povedal, že jedného dňa vstúpim na palubu TARDIS, neveril by som tomu. Byť súčasťou Doctora Who je splnený sen a nemohol by som si priať lepšiu spoločnosť, ako Jodie a Mandip," vyjadril sa herec odkazujúc okrem samotnej Whittaker aj na Mandip Gill, predstaviteľku Yaz, ktorá v seriáli ostáva po odchode Bradleyho Walsha a Tosina Colea.
Dátum premiéry trinástej série zatiaľ oznámený nebol, zrejme ju však môžeme očkávať v druhej polovici tohto roka.